A 25 éves Kézműves Alapítvány és a magam nevében tisztelettel és szeretettel köszöntöm a Sárándi Sokadalom, illetve a ***Kemencék a falu szolgálatában***című fotókiállítás megnyitójának résztvevőit.

Tisztelt Közönség!

Sáránd azon települések közé tartozik, ahol a helyi értékek feltárásával, megismertetésével és átörökítésével tudatosan foglalkoznak. Köszönhető ez a község Értéktár Bizottságának, azoknak a helyi lakosoknak, akik önzetlenül, elhivatottan végzik munkájukat. Közülük is évek óta kiemelkedik Gyönyörű Zsiga, akit nemcsak e megyében, de szerte az országban is jól ismernek, aki teljes lényével, életével példát mutat a hagyományaink feltárásában, átörökítésében. Örvendetes, hogy ebben a faluban még rajta kívül is sok kézműves, alkotó, gazdálkodó, pedagógus és mások is hasonlóan cselekednek.

Az elmúlt évben a Nemzeti Művelődési Intézet Megyei Irodája a helyi értéktár bizottságok munkáját, a jó gyakorlatokat bemutató programsorozatot szervezett. E sorozat első állomása Sáránd volt, nem véletlenül. Egy nagyon felelősen, szakszerűen működő Értéktár Bizottságot ismerhettek meg a résztvevők. De a bemutatott helyi kézműves termékek, értékek is nagy tetszést arattak a megye településeiről és a fővárosból ideérkezettek körében.

„Nálunk múltja van annak, ami érték. Egy-egy értéknek minősülő tárgyat, motívumot fel kell tárni, le kell írni, fotózni, videózni kell és felelősen dönteni arról, hogy mi az érték és mi nem az. Hiszen nem leltárt, hanem értéktárat készítünk. Az értékek tudatosításával a közízlés is javítható”.

Többek között ezt hallhattuk az említett tanácskozáson Sápi Józsefnétől, az Értéktár Bizottság elnökétől.

Úgy gondolom, hogy ilyen felelős gondolkodással és cselekvéssel jelentősen hozzá tudnak járulni a falu kulturális, gazdasági fejlődéséhez, a lakóhelyhez való kötődés erősítéséhez, ami a mindennapi létezés nélkülözhetetlen feltétele.

Kedves Közönség!

A település megannyi értéke közül most a kemencék kerültek reflektorfénybe.

Íme, egy kis szelet abból a munkából, amiről az előbb szóltam. Az itt látható fotó kiállítás létrehozója ugyanis a Sárándi Értéktár Bizottság. Annak egyik oszlopos tagja, Vincze László, grafikus művész készítette ezeket a szép és különleges felvételeket. Tisztelettel és szeretettel köszöntöm Vincze László grafikusművészt, aki néhány héttel ezelőtt rangos elismerésben részesült. Kimagasló művészi tevékenységéért megkapta a Holló László Díjat. Gratulálok a művész úrnak, aki több műfajban is sikeres, nemzetközileg elismert alkotó.

Itt most azokat a fotóit láthatjuk, amiket a faluban található kemencékről készített. A település új, a közösségeket szolgáló kemencéjének átadásához nagyon jól kapcsolódik e kiállítás. Ezáltal láthatóvá válik, hogy milyen és mennyi, régi vagy újabb építésű kemence található a községben.

Ugyanakkor e kiállítás minden bizonnyal további késztetést ad a családoknak, hogy építsenek kemencéket, illetve újítsák fel a régieket.

Mert a kemencének különös varázsa van. A kemence nemcsak meleget ad, ha fázunk, hanem benne sül az életet jelentő ropogós kenyér, a lángos és sok más étel. De használhatjuk befőzésre, gyümölcsök aszalására és gyógynövények szárítására is. A kemence összehozza az embereket. Biztosan tapasztalták már, hogy olyan jó a kemence mellett ülni és beszélgetni. A kemence körül mindig volt egy fajta misztikum és ünnepélyesség, ami körül lengte és szinte szertartásnak számított.

Jelentős a kultúrtörténeti szerepe, amit az is bizonyít, hogy már a honfoglalás korabeli veremházakban is megtalálhatóak voltak a sarokba épített, kezdetleges kemencék.

A kutatók között máig vita van kemence szó eredetéről. Legtöbben úgy vélik, hogy keleti-szláv nyelvterületről átvett jövevényszó, így ez is a honfoglalás idejében honosodhatott meg a magyar nyelvben.

Érdekességként említem meg, hogy fővárosunk nevének egyik fele, a *Pest* is kemence jelentésű. Ezt a rokon értelmű szót egyesek bolgár jövevényszónak, mások hun eredetűnek tartják.

Az elmúlt századokban a technika, az építőmesterség fejlődésével, változott a kemenceépítés is.

Alapvetően kétféle kemence ismeretes. Az egyik, amit a házakban sütéshez, aszaláshoz, melegítéshez, a másik, amit mesteremberek: a mészégetők, fazekasok vagy a kovácsok használtak.

Sok parasztember értett a kemence készítéséhez is. Idővel a kemencerakás azonban önálló mesterséggé vált.

Magyarországon általában **búbos és dongaboltozatos** kemencéket építettek.

A búbos az Alföldön, míg a donga a Dunántúlon népszerű kemenceforma.

**A búbos kemence igazi hungarikumnak számít**, aminek a megépítéséhez természetes, hagyományos alapanyagokat használtak.

A kemencének a kezdetektől fontos szerepe volt családok életében.

Akinek van kemencéje, az minden begyújtásnál, sütésnél, főzésnél átélheti az ezzel járó munka szépségét, a tűz varázsát.

Az elmúlt években örvendetesen nőtt az érdeklődés a hagyományos paraszti élet iránt.

Egyre népszerűbb a falusi turizmus, az otthonok kertjében, nyaralókban mind többen szeret­nének hagyományos sütő- főzőberendezéseket építeni.

Számos településen szerveznek kemencés napokat, a kemencéhez kapcsolódó rendezvényeket.

Lám, most itt, Sárándon is.

Kedves Közönség!

Ahol a kemencének ilyen fontos szerepe van az emberek életében, ott érték a közösség is. Nem véletlenül tették lehetővé azok a sárándiak, akiknek van kemencéjük, hogy fotók által mások is megismerhessék azokat. A képeket nézve, ebben a faluban sokan részesülnek a tűz, a kemence varázsában, jótékony hatásában, ami szebbé teszi az életüket.

Ez a kiállítás a település egyik fontos értékét, a kemencét, egyedi módon

tárja elénk. E képek látványa jóérzéssel tölti el a szemlélődőt.

A falu kemencéi először kaptak ilyen nyilvánosságot Vincze László, illetve a Sárándi Értéktár Bizottság jóvoltából, amiért köszönet és elismerés illeti őket.

Befejezésül: További sikeres falu, illetve közösség építőmunkát kívánok az Értéktár Bizottságnak, Sáránd vezetőinek és lakosainak egyaránt.

Kívánom, hogy gyarapodjon kemencéik száma, melyek által nemcsak tárgyakban, de lélekben is gazdagodik a település.

Sáránd, 2015. 10.02.

Dr. Tar Károlyné

a Kézműves Alapítvány kurátora